khistorydata/jeongjo-sjw-relations huggingface dataset:
정조 0년
丙申九月十六日辰時。上御尊賢閣。藥房入侍時。都提調鄭存謙。提調徐命善。右副承旨徐有防。假注書柳孟養。記注官金鳳顯。記事官卜台鎭。醫官慶絢吳道炯徐命緯。以次進伏訖。存謙曰。夜間。聖體。若何。上曰。一樣矣。存謙曰。王大妃殿氣候。何如。上曰。平寧矣。存謙曰。惠慶宮問安夜來。何如。上曰。與昨一樣矣。上曰。惠慶宮進服鷄膏。自今日停止。出榻敎。存謙曰。今番使行便。御乘馬令首譯貿來。何如。上曰。依爲之。上曰。昨日備堂。果得人矣。存謙曰。然矣。李福源。曾於試事見之。甚公平矣。趙㻐則雅正有尺度矣。上曰。然矣。此後則備堂有闕無補。似好矣。上曰。聞之申言。鄭一祥爲實才云。然否。命善曰。非但文學。事務之綜核。無如此人矣。上曰。左承旨左副承旨。入侍。出榻敎左承旨鄭民始。左副承旨兪彦鎬進前。命各讀禁府公事。上曰。金吾皆令今日議處。鄭錫達旣從惟輕之典。亦令今日開坐。依律文決折事。分付。出傳敎上曰。此後雖直宿之時。非移直之時。各司依例開坐事。分付。出傳敎上曰。續大典官城巡邏。限天明爲之。而近來則不然。事甚疏忽。此後依舊例爲之事。分付。命內局先退。上謂彦鎬曰。其間朝廷。頗不寧矣。兩斥戚里。實無適莫。出於迫不得已之故也。今則世無權奸戚里。在下者當精白一心。補予不逮。此時惟允之貴。尤亦大矣。彦鎬對曰。臣等。與諸僚每說道此事。思有以仰體聖意。而但才識不逮。實無承當之望。以此爲懼矣。上曰。豈可望一變至道之效乎。今日行一事。明日行一事。則政令施措之間。庶可無差誤之慮。而但予之工夫日退。學漸鹵莾。一政一號之間。庶幾見賴於在下輔導之力矣。民始曰。臣與左副。恒言曰。時値淸明。尤當加意勖勵云矣。彦鎬曰。當今急務。惟在於講確治道矣。上曰。今則有職者。當各務其職而已。彦鎬曰。然矣。上曰。今則視向日憂懼時。反不如也。政自己出。有是有非。責在一人。無可推諉之處。正是極艱之會也。轉危爲安之道。不可不十分詳審也。彦鎬曰。自上立志以遠大爲期。則自當擧而措之矣。上曰。見今急務。卽正風俗勵廉恥。而其中正風俗。尤係於勵廉恥勵廉恥之道。則專在於官方之淸肅。以故銓郞等官之復設。非爲觀瞻而然也。欲以此爲勵廉恥之一大關捩也。以上層道理言之。以爵祿拘東警飭。未爲十分道理。然勸善之道。捨爵祿而亦何以哉。彦鎬曰。聖敎誠然。勵廉恥亦自有要。威以禁之則免而無恥。敎以化之則有恥且格。在上者。必以有恥且格。爲導率之本。然後可以令行而禁止。不然而徒以刑威制之。則在下者但以免罪爲幸。不以犯法爲恥。則上之所不知。法之所當免處。不憚其重犯而日上。亦不可勝誅也。是知導民之方。當以有恥且格爲主矣。上曰。此亦王霸之分也。彦鎬曰。然矣。大抵。治道不可以一槪論也。古今異宜。損益隨時。必也酌古通今。折裏通變。然後方可得措之宜。而所以識時措者。全在於識見矣。上曰。識見。何從而生乎。讀書窮然後可以有識矣。其中雖空空如也。遊於書中者。近於飭躬之士。如此之人。終勝於頹墮放棄者矣。三代以下。惟恐其不好名云者。亦一道也。近世則好名之士。亦不可見也。彦鎬曰。然矣。古人云。爲治之道。無如作其好名之氣。好名之士。亦不可歇看也。上曰。人君敎化。如天地之雨露霜雪。發揚陶甄。無物不遂。其弛張矯揉。惟在一人導率之如何耳。彦鎬曰。讀書。雖爲窮理之本。而帝王之學。與匹庶有異。日用萬機之間。自有大中至正之道。苟能隨事盡善。則雖不臨筵講學。無非學問矣。第念法講。雖不可一日廢撒。而不過臨文一講。敷陳數句訓詁而已。仍卽掩卷而退。則此不過應文備數之事。安有從容發難。諮諏裨之效乎。上曰。然矣。命退去。諸臣以次出。
정조 0년
丙申九月十六日未時。上御尊賢閣。副提調持湯劑入侍時。都承旨洪國榮。假注書徐龍輔。記注官金鳳顯。記事官卜台鎭。醫官慶絢。以次進伏訖。絢進湯劑。上進御。上曰。古語有之曰。憂治世而危明主。何謂也。國榮曰。臣曾見先正臣李滉文集則有此語矣。蓋明主有絶世之姿。治世無可憂之防。有絶世之姿。則以獨智馭下。有輕忽群下之心。無可憂之防則驕侈之心易生。此所以憂治世。而危明主也。命退。承史以次退出。
정조 0년
丙申九月十六日申時。上御尊賢閣。兵房承旨入侍時。左承旨鄭民始。假注書徐龍輔。記注官金鳳顯。記事官卜台鎭。以次進伏訖。命民始讀試記訖。命書傳敎曰。以內巡而執捉着笠中官初更部將。問名。弓子一張。賜給。又命書傳敎曰。文擧人之殿試外以下。不許直赴。以待後殿試連三次。不得入格。則削科自是金石之典。至於武科。豈獨雜亂乎。事之無義。莫甚於武科。其在嚴科場之道。不可但於文科。嚴其程式。防其奸僞。自來頭殿試爲始。武科直赴之點下規矩。諸技中雖一技。不參一分半分之盡者。一從文科直赴例。退赴後殿試事。分付。仍令該曹。定式施行。又命書傳敎曰。試射旣命依例爲之。況詞訟衙門之開坐。亦皆爲之者乎。內外中日。一依開坐例爲之事。分付。又命書傳敎曰。藥房入侍。命退。承史以次退出。
정조 0년
都承旨洪國榮藥院直宿。左承旨鄭民始坐。右承旨金鍾秀坐直。左副承旨兪彦鎬坐。右副承旨徐有防坐直。同副承旨李鎭衡坐。注書二員未差。假注書柳孟養藥院直宿。徐龍輔仕直。事變假注書宋俊載仕。
정조 0년
藥房都提調鄭存謙。提調徐命善。副提調洪國榮啓曰。伏未審夜間。聖體。若何。連日侍湯之餘。寢膳諸節。不瑕有損乎。王大妃殿氣候。何如。惠慶宮症候。夜來益有差勝之勢乎。令醫女趁早入診。爲宜。臣等。不任終宵憂慮。敢此問安。竝爲仰稟。答曰。知道。惠慶宮問安。一樣矣。待下敎。入侍。
정조 0년
大殿王大妃殿惠慶宮中宮殿。政院玉堂口傳朝問安。答曰。知道。王大妃殿惠慶宮中宮殿。藥房口傳朝問安。答曰。知道。大殿王大妃殿中宮殿。朝廷二品以上六曹堂上奉朝賀大司憲。單子問安。答曰。知道。勿爲問安。大殿王大妃殿惠慶宮中宮殿。政院玉堂藥房口傳夕問安。答曰。知道。
정조 0년
傳于金鍾秀曰。都承旨。入侍。
정조 0년
傳于徐有防曰。龍虎大將。入侍。
정조 0년
傳于鄭民始曰。昨日府啓中。司諫李獻慶罷職事。以依啓書出頒布。不爲提稟。當該承傳色中官推考。
정조 0년
金鍾秀啓曰。禮曹判書鄭尙淳有稟達事。來詣請對矣。傳曰。入侍。
정조 0년
傳于洪國榮曰。孝明殿展拜。待修改畢後。當還內。侍衛。雨勢如此。以入直擧行。時刻。以申正初刻。爲之。
정조 0년
有政。吏批。判書李重祜進。參判徐浩修牌不進。參議未差。左副承旨兪彦鎬進。以趙瓊爲大司諫。金樂洙爲司諫。朴在源爲掌令。尹尙東金履鏞爲正言。安允行爲判敦寧。任濟遠爲奉常正。李觀城爲司圃別提。金載泰爲繕工奉事。金陽澤爲御營都提調。金尙喆爲軍器都提調。韓光會爲社稷提調。沈基泰爲龍岡縣令。祟德殿參奉單朴泰素。兵批。行判書洪樂性進。參判鄭昌聖病。參議金普淳病。參知李義翊入直進。左承旨鄭民始進。兵批啓曰。慶尙右兵使。今當差出。而擬望之人乏少。同道水使。竝擬。何如。傳曰。允。以權翰爲忠壯衛將。李奭培韓光湜爲訓鍊主簿。金履禧尹行修爲文兼。張翼大爲守門將。田文顯爲多大浦僉使。趙圭鎭爲慶尙右兵使。副司直金履素。副護軍高益擎。副司果尹先昇金憙沈基泰。
정조 0년
傳于兪彦鎬曰。坐直承旨馳詣景慕宮。奉審以來。
정조 0년
鄭民始。以都總府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 0년
又以兵曹言啓曰。闕門各處別摘奸將校。及興化門近將軍士所告內。昨日申日量。入直守門將金百彬。率便服人入門之際被捉云。身爲守門將。便服雜人任意率入。事極駭然。當該守門將金百彬。爲先汰去。被捉人亦是朝官云。竝令該府處之。何如。傳曰。允。守門將從重決棍後汰去。只欄入人拿處。
정조 0년
又以兵曹言啓曰。依傳敎。興化門守門將金百彬。決棍十五度後。汰去之意。敢啓。傳曰。知道。
정조 0년
又以義禁府言啓曰。時囚罪人鄭錫達。杖一百收贖。告身盡行追奪。流三千里定配事。照律公事判付內。依允啓下矣。鄭錫達杖一百收贖。告身盡行追奪。慶尙道梁山郡流三千里定配。而以判付內辭意。具罪目依例發遣府書吏。押送配所。何如。傳曰。允。大典曰。文武官犯枉法收贓外。笞杖竝收贖。錫達卽贓吏也。況前此贓吏之滅死用杖。依大典者乎。事甚不一。該堂推考又以義禁府言啓曰。時囚罪人鄭錫達度配草記。批旨內大典內。文武官杞枉法受贓外。笞杖竝收贖。錫達卽贓吏也。況前此贓吏之減死。用杖依大典者乎。事甚不一該堂推考事。命下矣。臣等。矇不致察。惶恐待罪。而罪人鄭錫達。依大典決杖一百後。發配之意。敢啓。傳曰。知道。勿待罪。
정조 0년
兪彦鎬。以武官堂上祿試射所差備官。以試官意啓曰。臣等。來詣試所。卽爲開場。柳葉箭四巡。僅已試射。而晩後獰風大作。驟雨頻仍。不得發矢等。待止息之際。日已向暮。難以設行。今姑停止。明日依例繼射之意。敢啓。傳曰。係是祿射。不可了當爲主。此亦科試。務令寬緩事。申飭試所。
정조 0년
又以兵曹言啓曰。今番專經武臣殿講時不通人。各於本司入直能讀後草記事。命下矣。卽接都總府濬川司宣傳官廳武兼廳守門將廳牒報。則都總府經歷權璹金㷞尹敬喆。東道參軍鄭益華。西道參軍宋應休。南道參軍李忠佐。宣傳官李基成金魯正沈公協李近冑。武臣兼宣傳官洪格朴順陽成鎭殷金處漢李翼鉉李漢佐曺夏彬具紞兪碩柱成致鳳。守門將盧廷尹李潤雨。金尙墀等。今已能讀云矣。敢啓。無批答。
정조 0년
大司憲徐有隣。掌令具修溫。獻納李謙彬。校理李在學。修撰鄭宇淳啓曰。請和緩削去其號。依律處斷。又啓曰。請豐川府付處罪人韓翼謩遠竄。又啓曰。請平海郡付處罪人金相福爲先遠竄。以上措辭見上答三司曰。不允。
정조 0년
大司憲徐有隣。掌令具修溫。獻納李謙彬啓曰。請巨濟府荐棘罪人尹養厚。亟令王府拿鞫嚴問。快正王法。又啓曰。請穩城府定配罪人趾海。濟州牧定配罪人纘海。更令王府拿鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府更爲拿鞫得情。又啓曰。請還寢尹象厚。放歸田里之命。仍施絶島定配之典。又啓曰。請洪樂任。亟命王府拿鞫嚴問。又啓曰。請黑山島定配罪人金龜柱依律處斷。以上措辭見上答兩司曰。不允。
정조 0년
掌令具修溫啓曰。請大靜縣爲奴罪人金壽賢。依律處斷。又啓曰。請鏡城府定配罪人洪述海。拿鞫嚴問得情。又啓曰。請副司直洪龍漢。遠地定配。又啓曰。請罷乙未五月庭試榜。又啓曰。請爲奴罪人河翼龍金重得。亟命王府拿鞫得情。快正王法。又啓曰。請放逐罪人安大濟。更令王府拿鞫得情。又啓曰。請權正欽。卽令王府拿鞫嚴問。又啓曰。請朔州府定配罪人若淵。更令王府拿鞫得情。又啓曰。請河東府定配罪人李克生。依律處斷。又啓曰。請梁山郡定配罪人錫達。依律處斷。以上措辭見上答府曰。不允。
정조 0년
獻納李謙彬啓曰。請南海縣圍籬安置罪人具庠。更令王府嚴鞫得情。快正王法。又啓曰。請大靜縣爲奴罪人金壽賢。更令王府拿鞫嚴問。依律處斷。又啓曰。請旌義縣荐棘罪人尹泰淵。亟令王府拿鞫嚴問得情。快正王法。又啓曰。請爲奴罪人河翼龍金重得。亟命王府拿鞫得情。快正王法。又啓曰。請權正欽。亟令王府拿鞫嚴問。又啓曰。請海南縣定配罪人李弘濟。亟令王府。拿鞫嚴問。以上措辭見上答院曰。不允。
정조 0년
大司憲徐有隣。掌令具修溫。獻納李謙彬等箚曰。伏以臣等竊伏惟念。我殿下以聰明大有爲之姿。承付畀至艱大之業。一念圖治。半載于玆。不以悲慕哀遑之時。或損勤勵咨訪之道。朝廷以正。百僚拭目。政化維新。八方聳廳。宜乎馨香上格。天心和豫。而今此轟雷之聲。忽在收藏之節。噫。是何異也。或者仁愛之天。警告我殿下。以盡其聖益聖之方歟。。臣等。雖不敢以漢儒傳會之說。煩瀆於紸纊之下。而天人感應。捷於影響。災祥之來。各以其類。則亦豈可以聖朝之無闕。而不指陳其所以然之故耶。噫。殿下卽阼以來。發諸政令施措之間者。不出民國二宇。哀彼蔀屋。拯濟是講。而惠澤尙多未究之歎。則殿下懷保之誠。或有所未盡而然歟。率彼廷僚。刑賞得中。而紀綱尙切委靡之患。則殿下振刷之政。或有所未盡而然歟。修復典章。官方稍淸。而淆雜之痼弊未盡祛。辨別淑慝。風俗稍變。而因循之宿習未盡易。日下旌招。綸綍懇惻。而巖穴無于于之士。門開不諱。蒭蕘必擇。而朝野小諤諤之風。則殿下求賢之誠。來諫之道。猶有所未盡而然也。凡此數者。未必不爲召災之一端。而其所以轉災爲祥之方。不過曰。盡其未盡焉而已。豈有他哉。伏願殿下。勿以臣等之言。謂之膚淺。而益加猛省焉。臣等於治箚將上之際。伏見備忘下者。責己之敎。求助之意。藹然於十行之間。臣等。聚首相賀。以爲殿下此言。自可以弭天變而享天心。祥桑之枯。災星之徒。未必專美於前。則何待乎臣等草草之說。而第念從古人君。遇災則輒警惕。遑遑如不及。及其過也。亦或弛焉。今我殿下。深以此爲戒。雖於尋常燕閑之時。憧憧祗畏。恒如遇災之日。則顧此一聲之雷。安知不爲殿下敬迓新休之大機會也耶。此臣等所以憂懼之餘。繼以相賀者也。惟殿下勉哉勉哉。取進止。答曰。省疏具悉。所陳盡是當留意於省察矣。
정조 0년
校理李在學。修撰鄭宇淳等箚曰。伏以。嗚呼異哉。今日之雷也。雷者。二月而發聲。八月而收聲。則令玆九月之雷。豈非二氣之失和耶。臣等。竊嘗聞之。天人一理。沕合無間。善惡之相應。禎祲之相盪。隨類而至。捷如影響。歷考前史。昭昭可驗。試就殿下所講春秋而論之。隱公九年三月癸酉。大雨震電。胡氏傳曰。凡失其度。人爲感之。災異必書。雖不言其事應。而見聖人所書之義矣。玆豈非大可懼者耶。噫。以殿下明睿之姿。承列祖艱大之業。凡於進修之道。施措之方。率皆銳意而勵精。無不順理而合度。是宜天心克享。休祥滋至。而今此非常之災。不先不後。乃在於殿下嗣服之初。此曷故焉。臣等。竊覸殿下之近日政令。固無可以指摘得失者。則雖不敢以某事爲某災之應。而若殿下本源之地。則有非臣等所能窺測。惟在殿下內省之如何耳。古人以萬化之原。歸之人主之一心。今日弭災之道。亦惟在殿下之一心。而若其以實心行實政之方。則臣等才雖謏劣。職是論思。豈可無一言以副殿下戒懼之心哉。請以四條之說。效其一得之見。惟殿下留神焉。一曰。敬天。夫天之視君。猶父之視子。子之所以事父者。洞洞屬屬。不敢毫分放忽。及呵責則又必起敬起孝。務悅親心。人主之事天。亦何以異此。是故明王哲辟。莫不寅畏嚴恭。一念之發。必曰此果合於天心乎。一政之施。必曰此無拂於天意乎。遇災異則必爲悚然自訟。惕然自反。凡所以側身修省者。靡不用極。期於回天。故至誠所格。天必眷佑。此熒惑之所以徙。桑穀所以枯也。如或不然。一切反是。上帝降以百殃。宗社至於殄滅。豈非可畏而可戒者乎。苟殿下每於幽獨之地。毋忽對越之誠。則今日災珍之作。乃是轉移之一大機也。惟殿下克盡敬天之道。而亦惟以實心焉。二曰。愛民。夫民之愛戴君上。本乎彝性。特有宮室宴飮之誤。征役聚歛之虛。然後怨怒生焉。今殿下旣無此失德。而夙宵勤勞。無非憂民之事。上下講學。皆是救民之政。至如汚吏之痛懲。官差之嚴禁。亦可見爲民之盛意。而奈之何民生困悴。蘇息無期。畿邑之非時大雹。北路之無前慘荒。不待今日之雷而已。爲災異則何殿下有憂民之心。而無救民之效耶。竊想赤子顒望之情。益切於新化之初。苟殿下益推保民之至誠。明飭任事之諸臣。凡所救濟之策。無復翫愒。及時區畫。而許多積弊。亦隨而釐革。如救焚拯溺之爲。則生民庶蒙實惠。惟殿下克盡愛民之道。而亦惟以實心焉。三曰。勤政。夫爲政之道。無出於克勤。而若不得要道。則雖日日孜孜。無所益於爲政矣。殿下自臨御以來。一日萬機。無或蹔滯。一月六對。未嘗有停。周王之不遑暇食。漢帝之不以爲疲。無以加焉。而治效尙邈。世道莫挽。人心澆漓。風習躁競。嚴科場之敎屢下。而猶有犯令之患。飭守令之命亦勤。而尙多干法之弊。廟堂無擔當國事之人。朝廷有恬憘度日之歎。文而多伏㯿之譏。武而昧桑土之戒。人才益渺。無一可恃。時漸痼。有百可憂。豈殿下有願治之心。而未得爲政之要道耶。求治雖貴勤孜。而反有太速之慮。辭敎所貴包容。而或有太露之嫌。臣愚死罪。竊恐殿下涵養之工。猶有所未至也。苟殿下益勉典學之工。以施乎政令。則將見網擧而目張。表直而影端。以致百度之惟貞。庶回三代之至治。惟殿下克盡勤政之道。而亦惟以實心焉。四曰。來諫。夫言路之開閉。實國運之興替。言路杜塞。而其國不亡者。臣未之聞也。蓋言之深者近乎訐。言之切者似乎激。進言固不易。而納言爲尤難。故從諫不咈。卽聖王之大德。厭聞直言。乃常主之通患也。殿下之引接臺臣。未嘗示以訑訑之色。言苟可用。輒賜嘉納。言雖不用。不加威譴。而試觀近日言路。開耶閉耶。鎭日啓紙。不啻盈軸。而勿論輕重。殿下一以例批答之。此雖與推折臺閣有間。亦恐有欠於翕受之道矣。又況臨御以後。未聞有一人之正色立朝。直言不諱者。此果聖朝無可補之闕而然耶。益之戒舜曰。罔遊于逸。罔淫于樂。夫以大舜之德。豈有逸樂之慮。而益之告戒。若是丁寧。則今日言路之不恢。亦殿下之所當自反者也。惟殿下克盡來諫之道。而亦惟以實心焉。臣等。不勝惓惓之衷。略以陳腐之說。爲殿下獻焉。倘殿下不以人廢言。益務省察之工。以盡修治之方。則轉災爲祥。亶在於此。惟殿下懋哉。答曰。省箚具悉。方當戒懼之日。有此匡救之言。當留意反省矣。
정조 0년
校理朴天衡疏曰。伏以臣材識魯莾。百不踰人。其於三司言議之職。本不近似。而猥荷洪造。濫廁邇列。早晩顚沛。固所自料。日前三司聯參之啓。其爲事面之過越。朝體之壞損。更無餘地。知申之請推。可見其曲恕。而聖恩天大威罰不加。特許思遞。俾伸廉防。臣且惶且感。措躬無地。曾未踰日。玉署除命。復降於縮伏訟愆之中。華銜依舊。宿趼復叨。未知聖明。何取於臣。而誤辱恩數。至此之極也。臣聞命驚惶。不知所出。夫合辭之體重。臣雖迷劣。亦豈不知。伊時三司諸臣之方詣閤外也。有一僚員。果發三司聯參之論。臣以爲金龜柱之罪犯。雖是國人之所共討。而官不過一宰臣。則三司合辭。有傷事體。往復屢次。以此停當。及其筵退之後。別構堂箚。以爲聲討之計。僚議已定矣。箚本已成矣。不意僚員。忽生橫議。更主前說。必欲聯參於臺啓而後已。半夜爭難。聲色不佳。諸僚旣不免撓奪。臣亦不得已從衆。臣之巽軟疲劣。自取顚錯。臣亦知之。尙誰咎哉。且念若使臣平日言議。粗能取重於同僚。則論事可否之際。豈其見輕之至此。本來操守。又能一定而不撓。則雖有異同之論。而豈其撓攘之至此乎。其貽羞三司。傳笑一館。已無可言。而自顧慙恧。殆無顔面可立於班行。以此以彼。館職去就。非所可論。召牌之下。承膺無路。玆敢隨詣闕下。拜章徑歸。伏乞聖明。亟削臣職。仍治臣罪。以安微分。千萬幸甚。答曰。省疏具悉。爾其勿辭察職。
정조 0년
丙申九月十七日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。雖有微𧏮。戎務不可不飭。兵曹習陳。其令明日爲之。出傳敎上曰。在外臺諫許遞。政官牌招開政。出傳敎上曰。旣申廉隅。則屢召之下。焉敢若此。違牌諸玉堂。一竝從重推考。更爲牌入直。出傳敎命退去。諸臣以次出。
정조 0년
丙申九月十七日巳時。上御尊賢閣。禮判入侍時。禮曹判書鄭尙淳。右副承旨徐有防。假注書徐龍輔。記注官卜台鎭。以次進伏訖。上曰。同副承旨入來云耶。有防曰。聞方到畿營云矣。上曰。使之摧促謝恩。尙淳曰。長生殿奉安梓宮。以十部爲限。乃是定式。而丁丑年二部。今年一部進用。卽今奉安。只是七部。卽阼元年。新梓宮合木。非但規例。亦載喪禮補編。梓宮三部。當爲新備。以準十部之數。而本殿所在內板。廣甚不足。可用者絶小。有難合木。誠爲悶慮。黃腸木斫取年限。江原道則已過三年。慶尙道則又過八年。依定式發遣郞廳於兩道。使之斫來。以爲趁卽合木之地。何如。上曰。擇送禮曹郞廳於慶尙道。先爲斫取。可也。出擧條上曰。禁軍別將。入侍。賤臣承命而出。與禁軍別將李邦一進伏。上曰。禁軍習陣。廢之久矣。自今以後。依古例爲之。尙淳邦一先退。命書傳敎曰。騎郞非等間之職。則近日除拜之人。以說書陞品出六者。輒稱在外。而稱病者非止一二人。該堂之每每草記改差。殊涉曲循。其令申飭。勿復如前無端稱頉者。過限後禁推。命退。承史以次退出
정조 0년
丙申九月十七日午時。上御尊賢閣。都承旨同副承旨同爲入侍時。都承旨洪國榮。同副承旨李鎭衡。假注書徐龍輔。記注官金鳳顯。記事官卜台鎭。以次進伏訖。上謂鎭衡曰。善爲往返乎。鎭衡曰。伏蒙聖澤。得保軀殼矣。上曰。同副之貌。頗勝於前日矣。國榮曰。大勝於前日矣。上曰。大國物色。何如。鎭衡曰。其人物之盛。城邑之大。一見驚眼矣。上曰。比諸我國。爲何如。鎭衡曰。比諸我國。不啻爲倍蓰矣。命國榮書傳敎曰。承旨房仍。國榮先退。命書傳敎曰。禮判戶曹工曹堂上。同爲入侍。又命書傳敎曰。孝明殿有修擧事。都承旨與三曹堂上入侍。命退。承史以次退出。
정조 0년
丙申九月十七日未時。上御尊賢閣。藥房副提調持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。命退去。諸臣以次出。
정조 0년
丙申九月十七日申時。上御尊賢閣。都承旨請對入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。國榮曰。風日如此。展拜下敎。還寢似好矣。都提調及提調。方欲入侍仰請矣。上曰。都提調提調。入侍。出榻敎都提調鄭存謙。提調徐命善進前。存謙曰。夜間。聖體。若何。上曰。一樣矣。存謙曰。王大妃殿氣候。若何。上曰。安寧矣。存謙曰。惠慶宮症候。若何。上曰。少勝矣。存謙曰。俄伏見傳敎。有孝明殿展拜之命矣。日候如此。實難動輿。下敎還寢。何如。上曰。予意亦然矣。命書傳敎曰。都提調旣奏。展拜下敎。還寢。役處不甚大段。只三曹堂進詣奉審後。卽爲修改。命退去。諸臣以次出。
정조 0년
丙申九月十七日戌時。上御興政堂。奉審承旨入侍時。左承旨金鍾秀。假注書徐龍輔。記注官金鳳顯。記事官卜台鎭。以次進伏訖。鍾秀曰。臣敬奉聖敎。馳詣景慕宮奉審。無頉無滲漏處。守直無頉矣。上曰。今日所下備忘及政院啓辭。持入。賤臣奉入。上曰。俄者。已諭於備忘。而昨夜之雷。無異冬雷。誠是誡懼處矣。鍾秀曰。聖敎如此。臣不勝欽仰矣。古昔賢君。遇災必警。轉禍爲福。今殿下警誡于玆。益加修省。實宗社臣民之福矣。命讀備忘記。命讀堂箚及兩司箚賜批。命退。承史以次退去。
정조 0년
都承旨洪國榮藥院直。左承旨鄭民始坐。右承旨金鍾秀坐。左副承旨兪彦鎬坐直。右副承旨徐有防坐直。同副承旨李鎭衡坐。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
藥房都提調鄭存謙。提調徐命善。副提調洪國榮啓曰。伏未審夜間。聖體。若何。連日侍湯之餘。寢膳諸節。不瑕有損乎。臣等。今日率諸御醫。趁早入診。詳察聖候。爲宜。王大妃殿氣候。何如。惠慶宮症候。夜來益有差勝之勢乎。製入湯劑。已盡於昨日。令醫女入診。臣等。亦當與諸醫。議定繼進當否。臣等。不任終宵憂慮。敢此問安。竝爲仰稟。答曰。知道。惠慶宮問安一樣矣。待下敎。入侍。
정조 0년
洪國榮啓曰。同副承旨李鎭衡。今日病不仕進。卽爲牌招。何如。傳曰。允。傳于金鍾秀曰。都承旨。入侍。又傳于曰。軍士房承旨。入侍。
정조 0년
傳于李鎭衡曰。奉審承旨。事體自別。則別監之不爲開門。萬萬駭然。當該別監。復膳後令該曹刑推。海島定配。傳于徐有防曰。知申旣奏。雖非刑配。自當有處分之道。俄者下敎過矣。勿施。
정조 0년
金鍾秀啓曰。禮曹判書鄭尙淳。戶曹判書鄭弘淳。工曹判書朴宗德。依下敎。來待矣。
정조 0년
以兵曹罰直武臣能讀草記。傳于鄭民始曰。允。都總經歷金㷞。宣傳官金魯正沈公協。或不能成樣於講讀。或不知意義於字句。若此而何敢能讀報狀乎。當當命決棍。猶以減膳之時參酌。爲先從重推考。更令能讀。
정조 0년
傳于洪國榮曰。藥房。入侍。又傳于曰。都承旨。入侍。
정조 0년
以副校理沈有鎭。副修撰李儒慶牌不進。罷職傳旨。傳于兪彦鎬曰。只推。又傳于曰。開講有命。未肅拜玉堂。卽爲牌招。使之待明朝肅謝後。入直。
정조 0년
洪國榮。以內醫院言啓曰。駝駱粥。自十月初一日當爲封進。依前例擧行事。預爲分付司僕寺之意。敢啓。傳曰。知道。
정조 0년
傳于徐有防曰。公事混下中官推考。
정조 0년
徐有防啓曰。明日朝講。兩司長官。爲爲進參。大司諫趙瓊。待開門牌招。何如。傳曰。允。
정조 0년
又以武臣堂上祿試射所試官意啓曰。禁衛營千摠李文赫。巡將李喆運。折衝金春傑。以上柳葉箭邊二中。扈衛別將尹僖東。柳葉箭邊一中。御營廳千摠沈塡。巡將權伋以上無分。竝依承罷職。巡將徐有和柳葉箭邊一中。片箭邊一中。騎蒭一中。以矢數計之。則雖未滿四中。騎蒭例有倍劃之規。今亦依前例勿爲罷。何如。傳曰。允。徐有和則旣有前例。勿爲罷職。亦不可全然無罰。況與閒散武弁有異。此等武臣。不閒弓馬。徒竊名宦乎。令兵曹決棍三度。
정조 0년
兪彦鎬。以吏曹言啓曰。禮曹正郞李奭濟呈狀內。身病甚重。勢難察任云。依例改差。何如。傳曰。允。
정조 0년
副校理李魯述疏曰。伏以。因山奄過。秋序已暮。聖孝哀霣。益復罔極。此際惠慶宮氣候欠寧。至設院直。下情憂慮。曷有其已。仍伏念。臣積犯違逋。罪在罔赦。而聖恩曲貸。不惟不罪。至許遞解。俾伸廉隅。私分粗安。感祝方切。不自意除旨旋降。召牌荐辱。恩書常格固當竭蹶趨承。而第其臨事錯謬。自損體例。至今追思。尙切愧恧。豈可諉之事在旣往。而晏然冒膺也哉。且臣之向來一疏。蓋嘗以情理之切。不稱之實。披瀝肝血。冀幸天日之俯燭。未知聖聰亦或記有。而字字衷曲。非出飾讓。較是二者。雖有公私之別。而其不可歸之一時之言。强顔抑惜。以爲蹲仍之計則均矣。古者。言之不出。恥躬之不逮也。臣旣有言而厥或忘之。其於廉恥何哉。且臣以此二字。仰陳於君父。而不以不逮爲恥。躬自犯之。則是不但臣之欺天欺心。殿下亦將奚取於臣而用之耶。人雖至愚。自知則明。人之知臣。不如臣之知臣。故家是詞翰則人或疑其緖業有自。科是製述則人亦疑其剽竊有技。而臣之顓蒙。殆同木石。加以無母獨子。程課不嚴。兼以多病孱喘。作輟無常一秩之書。看不徹尾。一卷之文。讀不終篇。經史之間。眞箇面墻。傳曰。人一已百。人十已千。臣則一切反是。人所百之而已不能一焉。人所千之而已不能十焉。正使在已者。加於人數等。至尊之前。猶患其茫然自失。無以自盡其所知之一半。矧今聖學高明。文敎丕闡。如臣謏淺。尙何望其强策愚魯。仰備願問之萬一哉。僥倖一第。本爲祿仕。而節次推排。徒藉先蔭。旣以先蔭則必也世其家學。然後可以不負朝家收用之意。而今若只以世爵爲榮。不以忝先爲恥。則比之他人。尤豈不萬萬可恥乎。前後暫膺。無非有事之日。而區區自效。不過爲粗伸義分之地。非敢認作倘來。若固有之也。斷斷此心。可質神明。臣或無是心而有是言。則天必殛之矣。嗚呼。人有此身。孰能自長。而如臣情私。獨異於人。凡臣之毛髮頂踵。皆臣祖母之賜也。劬勞之恩。無間慈母。疾痛憂患。保抱携持使臣有母而忘其無母者。三十年如一日。臣若無祖母則無此身久矣。今日則血氣旣壯。不復有資於祖母之養。而臣之祖母則如日下山。死且無日。起居飮食。待人而爲到此地頭。反哺之情。當如何耶。況臣父年過六旬。臣旣終鮮。又無强近之親。所與分勞者。惟臣一人而已。臣雖頑冥。亦有人心。祖母之望於臣者。正在此時。而臣反自有其身。不思報答。棄之而遠遊。則其忍心害理。尙可曰人乎哉。且老人情弱。未暫離臣。或乍出未還。則往往屈涕。此實鄕隣之所共悲者。臣獨何心。循祿於外。以傷老人垂死相急之意耶。格外陳情。非不知萬萬爲罪。而情私所迫。不得不復申前說。自念忠孝一致。而旣無以兩全。則長短之間。亦古人所先獲也。語曰。受人恩而不忍負。在子爲孝。在臣爲忠。使臣急於事君。而全忘祖母之恩。則是將負我殿下。而無以事殿下矣。臣有此情理之切。則雖其才學。眞有可堪之實。猶難自强。況又萬萬不稱者乎。以情以實。寶無承當之望。伏乞聖慈。察臣至懇。許臣歸養。俾臣得以自盡於祖母之側。以終餘年。則臣之隕結。固無可言。而實有光於大聖人孝理之一端矣。臣於陳懇之章。不宜贅及他說。而義重沐浴。有難容默。玆敢附陳焉。洪鳳漢之多年秉軸。席勢招權。背君罔上。蠹國病民之罪。不待筵席不道之奏。而國人皆曰可殺者也。嚴懲顯討。何所不可。而推彼金龜柱。急於濟私。攻不以公。至於壬辰一疏。顯有危動貳極之計。究厥心腸。誠萬萬凶悖。聲罪致討。亦云晩矣。豈可以戚里。有所屈法而容貸也。臣謂亟從三司之請焉。至於金漢耆。則與凶姪同惡。與厚賊合謀之狀。傳敎一布。罪犯昭著。眞所謂一而二。二而一者。同情之律。斷不可已也。近日處分。旣明且嚴。揭義理於兩斥。樹風敎於八域。如臣愚陋。只有欽仰贊歎而已。惟益堅聖志。益懋聖學。宵旰之際。無忘躑躅之戒。宮闈之間。恒軫肅淸之道。囿一世於正大公平之域。則此宗杜臣民之幸。惟聖明念哉。天牌之下。趨膺無路。隨詣陳情。徑還私次。逋慢之罪。猥越之誅。益無所逃矣。臣無任激切屛營祈懇之至。答曰。省疏具悉。所陳可見公議從有處分矣。爾父旣養專城。爾又何若此。然所懇如許。姑解本職焉。
정조 0년
持平金鍾厚疏曰。伏以。臣於前月。冒控危懇。冀免謬恩。雖懼犯分。庶幸遂願。及伏奉聖批下者。凡一百有八十有餘言。褒借之隆。責勉之殷。固已超絶倫類。而仍之辱王人於草萊之中。儼臨以宣。臣於是無所逃遁。拜稽祗受。震懍惝怳。有似非身所被者。蓋竊惟念。史官傳批。是朝家所以優禮輔相者。而其或施諸林下之士。則必其德望爵位。旣尊而後有之。今以殿下務崇儒學之故。而濫觴至此。臣之僭竊爲罪。有不足言。其在國體。豈不爲褻越之甚耶。至於批旨辭語。臣不敢臚列具對。第以宸聽嚴邃。容有遺燭。則須一布露。而冀聖明之垂察焉。念臣少日讀書。非無慕願於問學者。而質旣滯陋。病又乘之。到今垂白之年。無所窺其粗。何精之敢望乎。學旣如此。何資以行。而可復論高下乎。臣誠不敢知。殿下何從而聞此誑誤之言也。聖諭又及新服彙征之意。而勉以苟能有爲。權輿於是。則臣不勝感激於聖志之出常。而臣之不可出。正爲是耳。方聖上奮發始初。圖興至理。思得賢者。責其有爲。則如臣不賢而無能爲者。雖欲妄進。得乎。若其見諭以世祿之臣。豈可捨予則臣不覺戚戚動心焉。夫士生斯世。患不逢時耳。逢時如聖明。而猥彼眷遇又如此。豈有心情。恬然果忘。而甘淪沒於溝壑哉。況臣家世受國厚恩。與天無極。苟使臣學術才猷。堪效尺寸。則義當死生以之。無奈抱負蔑如。策勵不得。則臣安得不重自悼歎於斯也。惟有依分守素。以無負聖朝培養之德意。庶爲塵殺之報。而只緣早失韜藏。遂成狼狽。乃以不肖之身。上累淸朝。下欺本心。莫知所自救。臣之情事。亦云悲矣。伏惟聖明。凡於人物情僞。無微不照。則於臣衷曲。豈獨不賜鑑諒也耶。臣之去就旣無可論。所帶職名。又是銓格所不當得者。有不容一日虛縻。而顧以糞土賤末。重於屢瀆。泯默蟄縮。行且帀月。則一任瘝曠厥罪愈大。玆不得不復冒僭越。申暴悃款。伏願聖上。諒臣言之非飾。軫政典之不刊。亟命遞臣見職。仍去揀選之列。以補治化。以遂物性。千萬幸甚。答曰。省疏具悉爾懇。誠意淺薄。遐心莫挽。屢見辭章。愈往愈摯。良庸自忸。噫。世道泮渙。無以寧靖。民生困窮。無以懷保。此時待爾之心。亦云切矣。爾何若是邁邁。言貴由中。不必煩複。予不多誥。爾須體此慇懃之意。其卽幡然。共濟時艱焉。仍傳曰。此批答。史官傳諭于司憲府持平金鍾厚處。
정조 0년
左議政金尙喆箚曰。伏以。昨日終風。固已乖候。而靑臺又有報矣。仰惟嚴廬恭默之中。懍惕警省當如何哉。願今始初淸明。化理方新。聖心益奮於磨礪。世道政屬於轉移。擧國貪生。實有少須臾無死之願。宜其天心底豫。和氣致祥。而仁愛警告。豈無所以哉。噫。調元贊化。專在輔相之得其人。如臣之久據匪當未退者。伴食妨賢。居然月日多矣。在國事。無塵露之報。在臣身。有鐘漏之愧。有相如此。安得召災而致異也。若情至懇。不但爲策免之故事而已。伏乞亟賜斥退。改卜良弼。以答天譴焉。噫。堯舜吾君。人臣至願。吁咈都兪。在所交勉。今逢修省之會。安得無一言之獻乎。臣於前後筵中。屢伏承以實心行實政之敎。至於大着眼目。恢拓地步之聖諭。大哉之言。臣誠欽仰不已。傳不云乎。應天而以實不以文。今日消弭之道。亦惟在殿下之益懋其實。而懋實之方。殿下旣得其屢矣。若論其目。不過曰。講學以實也。求治以實也。愛民以實也。用人以實也。納諫以實也。凡此數者。不特爲應天弭災之實。恢拓之本。亦不外此。惟殿下懋哉懋哉。取進止。答曰。省箚具悉卿懇。昨日之警。寔由予矣。卿何有焉。實心實政之勉。可謂當今之急務。上下之交須者也。敢不體念。卿其安心勿辭。共濟國事焉。仍傳曰。此批答遣史官。傳諭于左議政。
정조 0년
右議政鄭存謙箚曰。伏以。聖志益勵。新化方隆。是宜消滅災珍。召致和平。而仁愛示警。至有雲臺之報。噫噫。是曷故焉。秪以如臣無似。猥玷匪據。徒然伴食。無一猷爲。聖學高明。造詣精深。而以臣墻面。實無以仰裨緝熙之工。始初淸明。群工勵翼。而以臣匪才。實無以協贊寅亮之積。至治方懋於鎭安。綿力無仰答之望。惠政惟先於懷保。而蔑識無對揚之術。伎倆已窮。醜拙畢露。而猶此盤桓不去。坐妨賢路。目下召災。職由於此。在今消弭之策。應天之道。惟在於亟退臣愚。改卜良弼。敢以昨筵未畢之說。仰首而申籲。伏願聖明。諒其至懇而特賜譴免焉。臣方祈免之不暇。而微忱耿耿。冀或裨於修省之監焉。嗚呼。天命之眷顧維新。人心之䕤向方切。又況殿下。毓德之初。令已洽。御極之後。施措皆當。蓋以聖王之治。望於殿下。不但爲守文之賢主而已。此正朱子所云。因時順理。端本正始之會也。臣不敢以區區事爲之末。有所仰塵。而必以舜禹孔顔之相傳受者。爲殿下獻焉。益願從事於精一克復之訓。喜怒未發之前。涵養愈深。事物將接之時。省察必嚴。雖至一念之微輒謹而思之曰。此不違於舜禹孔顔之訓歟。果不違於舜禹孔顔之訓。則敬以擴之。不使其少有壅閼。如有違於舜禹孔顔之訓。則敬以克之。不使其少有留滯。推而至於酬機動作之間。用人應變之際。無不以是裁之。則有爲者亦是。而聖人之能事畢矣。然則誠小民以祈永命。擧賢才以淸朝著。明義理以靖世道。振紀綱以勵風俗。亦莫不自此推去。擧而措之。太平萬世之基。不待他求而其在斯矣。惟殿下深留意焉。取進止。答曰。省箚具悉卿懇。昨日之警。寔由予矣。卿何有焉。實心實政之勉。可謂當今之急務。上下之處須者也。敢不體念。卿其安心勿辭。共濟國事焉。仍傳曰。此批答遣史官傳諭于左議政。
정조 0년
丙申九月十八日。記事官姜彙鈺。訓鍊都監單子。今月十九日習陣日次。減膳之時。依例不得行操事。傳曰。詰戎未必非修省之一端。訓局習操。依例爲之事。分付。
정조 0년
丙申九月十八日辰時。上御尊賢閣。兵房承旨入侍時。左承旨鄭民始。假注書徐龍輔。記注官金鳳顯。記事官卜台鎭。以次進伏訖。上曰。同副承旨有奉審處。其令催促入來。命書傳曰。能讀武臣。先以草記之人。欲試勤慢。摠府郞廳宣傳官待令事。分付。又命書傳敎曰。科規有下問者。訓將其令來待。又命書傳敎曰。詰戎未非必修省之一端。訓局習操依例爲之事。分付。上曰。訓將如入來。率能讀武士入侍。命退。承史以次退出。
정조 0년
丙申九月十八日巳時。上御興政堂。兵房承旨訓鍊大將入侍時。戶曹參判張志恒。左承旨鄭民始。假注書徐龍輔。記注官金鳳顯。記事官卜台鎭。以次進伏訖。上曰。弘文館所存武經七書三件。令司鑰持入。命能讀武土皆招入。立於庭中。以次上殿講讀。命書傳敎曰。左承旨馳詣延福殿。奉審以來。上曰。他承旨。入侍。賤臣承命而出。與右副承旨徐有防進伏。民始先退。講訖。命退。諸臣以次退出。
정조 0년
丙申九月十八日申時。上御尊賢閣。內局入侍時。藥房都提調鄭存謙。提調徐命善。副提調洪國榮。假注書徐龍輔。記注官金鳳顯。記事官卜台鎭。醫官慶絢吳道綗徐命緯。以次進伏訖。存謙曰。夜間。聖體。若何。上曰。一樣。存謙曰。王大妃殿氣候。何如。上曰。一樣。存謙曰。惠慶宮患候。有差減之勢乎。上曰。似有減勢。而猶未得顯然差減矣。王大妃殿及惠慶宮湯劑。當繼進乎。絢曰。王大殿及惠慶宮。湯劑加進五帖則好矣。上曰。更爲製入。出榻敎絢進湯劑。上進御。存謙請診候。上曰。診脈姑置之。命退。諸臣以次退出。
정조 0년
丙申九月十八日酉時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。慈候少勝。以直宿多日。屢有下敎。藥院都提調提調。自明日撤直。當依例施賞。啓入之。此後。只日次。問安。出傳敎上曰。明日朝講爲之。出傳敎上曰。九日製入格儒生。其令明日來待。出傳敎命退去。諸臣以次出。
정조 0년
都承旨洪國榮藥院直。左承旨鄭民始坐。右承旨金鍾秀坐。左副承旨兪彦鎬坐直。右副承旨徐有防坐直。同副承旨李鎭衡病。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
上在慶熙宮。停常參。只朝講。
정조 0년
徐有防啓曰。今九月二十一日。祿都目政事爲之之意。敢啓。傳曰。允。
정조 0년
備忘記。傳于徐有防曰。惠慶宮承言色中官文道器崔鳳佐竝加資。薛里中官。掌務中官。差備中官。各兒馬一匹。賜給。司讑不粧弓一張。賜給。別監十六人各木一疋。題給。
정조 0년
以大司諫趙瓊牌不進。罷職傳旨。傳于徐有防曰。只推。
정조 0년
又啓曰。明日次對。兩司長官當爲進參。大司諫趙瓊。待開門牌招。何如。傳曰。允。
정조 0년
傳于洪國榮曰。副提調持加減心腎湯。入侍。又傳于曰。兵曹決棍。比前雖云少勝。亦有隨時輕重之弊。事君以實之道。不當若是。此後當摘奸。若復如此。則自有當律。兵判與入直堂上。難免重繩。以此申飭。
정조 0년
鄭民始。以刑曹言啓曰。罪人安復興。自闕外着枷下獄事傳敎。而安復興不待着枷。輕先下獄。萬萬痛駭。爲先嚴刑一次後。考律定配。押去書吏使令。一體嚴刑懲礪。而臣亦有不能檢飭之失。惶恐待罪之意。敢啓。傳曰。知道。勿待罪。
정조 0년
徐有防。以兵曹言啓曰。卽接昌德宮衛將牒報。則中日廳近處。中松一株。今番風雨折落云。依例令該所斫去之意。敢啓。傳曰。知道。
정조 0년
洪國榮。以禮曹言啓曰。今九月十七日所下備忘記。有自今日減膳三日之命矣。三日之限。至於今日。自明日復常膳封進之意。分付。何如。傳曰。允。
정조 0년
鄭民始。以兵曹言啓曰。依傳敎。巡將徐有和。決棍三度之意。敢啓。傳曰。知道。
정조 0년
又以刑曹言啓日。安復興爲先嚴囚。待開坐。照律定配事。命下矣。臣卽爲開坐。取考律文。則大明律詐僞制書條。有曰。若詐爲五軍都督府。六部諫院。監察御史及摠兵將軍。都指揮使司。竝守禦管軍衙門文書套畫押字。盜用印信者。杖一百流三千里。其餘衙門者。杖一百徒三年。罪人安復興。依律文決杖一百。徒三年。定配於慶尙道延日縣。而旣施一次之刑。拷訊十日後決罰。載在法典。今姑嚴囚。過十日後。決杖一百。押送配所之意。敢啓。傳曰。知道。昨已決杖。徑斃則過矣。杖則待十日限。而配所更定。
정조 0년
又以司僕寺官員。以一二提調意啓曰。旌義縣監任光鉉遞任。進上馬二匹。今纔上來。禾毛色別單。書入。依例內廏立養之意。敢啓。傳曰。知道。
정조 0년
丙申九月十九日辰時。朝上食陪祭入侍時。左承旨鄭民始。右承旨金鍾秀。左副承旨兪彦鎬。右副承旨徐有防。假注書徐龍輔。記注官金鳳顯。記事官卜台鎭。以次陪進。上具衰服。詣孝明殿東階板位上。西向立。贊儀讀笏記。左通禮。啓請跪俯伏哭。左通禮啓請止哭四拜。上止哭四拜。詣盥洗位。北向立。鍾秀沃水。有防承水。民始進巾。彦鎬受巾。上詣尊所西向立。彦鎬奉盞。鍾秀擧羃酌酒。上詣香案前北向跪。民始奉香。有防奉爐。上三上香。彦鎬進盞。上受以授有防。有防跪受。以授薛里。薛里奠盞。連奠三盞訖。上俯伏興。降復位。俯伏哭。在位者。皆俯伏哭。內侍進茶。上止哭還齋殿。諸臣以次退出。
정조 0년
丙申九月十九日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。內局書啓入之。臣孟養持入。命國榮讀之。讀訖。命書傳敎曰。藥房都提調右議政鄭存謙子壻弟姪中一人除職。提調行司直徐命善加資。副提調洪國榮一日休沐。予有體諒。豹皮一令賜給。假注書柳孟養兒馬一匹賜給。兼春秋金鳳顯察訪承傳。假注書徐龍輔不粧弓一張。賜給。醫官慶絢吳道炯徐命緯。旣已資窮。熟馬一匹。面給。上掌務方泰智。熟馬一匹。賜給。下掌務李命鎰令本院準職除授。輪回別入直醫官。各兒馬一匹。賜給。藥色書員書題承傳差備待令。醫女及其他本院下人。及政院吏隷書啓者。考例施賞。從略擧行。命退去。諸臣以次出。
정조 0년
丙申九月十九日申時。上御尊賢閣。科次入侍時。右承旨金鍾秀。左副承旨兪彦鎬。弘文提學李宜哲。副校理沈有鎭。副修撰李儒慶。假注書徐龍輔。記注官金鳳顯。記事官卜台鎭。以次進伏訖。命有鎭書表題懸之。上曰。弘文提學及玉堂上下番少退。待下敎。更爲入侍。宜哲有鎭儒慶退出。上曰。副提調持湯劑。入侍。賤臣承命而出。與都承旨洪國榮進伏。醫官慶絢進湯劑。上進御。國榮曰。禮曹堂上有稟達事。請對矣。上曰。入侍。賤臣承命而出。與禮曹判書鄭尙淳。參判沈履之進伏。上曰。請對何事。尙淳曰。今此惠慶宮患候平復。當有陳賀之擧。而取考乙巳年前例。孝章世子痘候平復。亦有稱慶陳賀之事矣。上曰。旣有乙巳前例。則予之欣祝。尤有異焉。豈無稱慶之道。命書傳敎曰。聞禮堂所奏。旣有乙巳前例。況今番予之欣祝。尤有異焉。頒敎等節。依例擧行。告廟一節。勿爲磨鍊。京外物膳。置之。方物亦勿封進。百官只進箋文事。分付。尙淳曰。宗社大祭時親行。取稟。乃是典禮所載。國恤三年內。則無取稟之事矣。徽寧殿延福殿祭享。似與宗社差間。取稟一節。何以爲之乎。敢稟。上曰。依例取稟。可也。尙淳曰。景慕宮五享時。亦當一體取稟矣。上曰。依爲之。出擧條尙淳曰。今年九月製入格儒生直赴會試人。旣有許赴今番庭試之下敎矣。昨年二月以後製述入格中。直赴會試之人。似當一體許赴。故敢此仰達矣。上曰。依爲之。出擧條尙淳履之先退。上曰。儒生盡爲呈券乎。國榮曰。二人呈券。一人白文呈券矣。上曰。弘文提學及玉堂上下番。入侍。賤臣承命而出。與弘文提學李宜哲。副校理沈有鎭。副修撰李儒慶進伏。命持入試券。命儒慶讀之。命宜哲考之。考訖。命書傳敎曰。今日儒生所製等。雖不高。可見實才。各賜紙三卷。筆三枝。墨三笏。無端白文徐有升。停擧。命退。諸臣以次退出。
정조 0년
都承旨洪國榮藥院直。左承旨鄭民始坐直。右承旨金鍾秀坐。左副承旨兪彦鎬坐。右副承旨徐有防坐。同副承旨李鎭衡坐直。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
傳于鄭民始曰。大臣備局堂上。引見。
정조 0년
鄭民始。以都總府言啓曰。今日入直內三廳。武兼禁軍及殺手等技藝中日廳習射。而武藝別監軍兵等。出去景福宮試放事。請出標信。傳曰。知道。
정조 0년
傳于李鎭衡曰。都承旨。入侍。
정조 0년
吏曹口傳政事。鄭元始爲永興府使。兪彦修爲文川郡守。
정조 0년
傳于鄭民始曰。守令。入侍。
정조 0년
以大司諫趙璟牌不進。罷職傳旨。傳于鄭民始曰。只推。
정조 0년
鄭民始啓曰。判義禁李重祜。同義禁吳載純。持罪入供辭來待令。傳于李鎭衡曰。左承旨。與金吾堂上。入侍。
정조 0년
兪彦鎬。以禮曹言啓曰。今此惠慶宮患候平復後。頒敎等節。依例擧行。告廟一節。勿爲磨鍊事。命下矣。頒敎吉日。令日官推擇。則今九月二十五日午時爲吉云。以此日時擧行。何如。傳曰。允。
정조 0년
鄭民始。以兵曹言啓曰。專經講不過人。各於本司入直。能讀後草記事。命下矣。卽接訓鍊院軍器寺武兼廳部將廳守門將廳牒報。則訓鍊院判官李恒林鄭宅興。主簿崔範重金魯行安宗厚趙鳳逵李彬。軍器寺判官鄭。武臣兼宣傳官金魯直。部將李需克。守門將趙應鉉具綱。今已能講云矣。敢啓。傳曰。允。
정조 0년
李鎭衡。以義禁府言啓曰。韓翼謩金相福配所。以近地磨鍊事。命下矣。黃海道豐川府付處罪人韓翼謩。延安府。付處。江原道平海郡付處罪人金相福。忠淸道公州牧。付處。而依例發遣府都事。押送于各其配所。何如。傳曰。允。
정조 0년
傳于李鎭衡曰。旣不連爲入直云。而渠之供辭。稱以連直。此供辭勿施。明日開坐時。更問以奏。
정조 0년
徐有防。以刑曹言啓曰。安復興。杖則待十日限。而配所更定事。命下矣。依傳敎。罪人安復興。平安道宣川府。更定配所。待十日限。決杖發配之意。敢啓。傳曰。知道。
정조 0년
鄭民始。以訓鍊都監言啓曰。依傳敎。頃日馬上才入格馬兵等處。施賞之意。敢啓。傳曰。知道。
정조 0년
大司憲徐有隣。掌令具修溫朴在源啓曰。臣等於述海拿鞫之啓。宜去其姓而不能照察。循例聯啓。致勤聖敎。已極萬萬惶恧。而不善周旋。當避不避。至有納言請推之擧。臣等。壞損臺體之罪。尤無所逃。勿推之敎。雖出曲恕。以臺臣而被臺臣之斥者。與他自別。則冒沒行公。有關廉防。其何敢一刻晏然於臺次乎。請命遞斥臣等之職。答曰。勿辭。亦勿退待。
정조 0년
以平安監司狀啓。義州居船人無役金一甲等渰死事。傳于徐有防曰。令本道恤典擧行。
정조 0년
司諫金樂洙疏曰。伏以。因山奄過。虞卒已畢。伏惟出天之聖孝。益復罔極。而臣民崩迫之慟。曷有其已。嗚呼。君心爲萬化之源。而一念之善。景星慶雲。一念之差。疾風雷雨。則天人相與。甚可畏也。方今聖人御極。新化淸明。宜其一氣和泰。百沴消息。而乃於收藏之節。有此轟雷之異。誠不勝懍然而愕眙也。以言乎聖德。則夙夜淵氷。一心對越。以言乎朝著。則匈逆旣鋤。庶務咸擧。宜若無召災致異之端。而上天之示警。何若是諄諄乎。噫。應天以實。先儒所訓。或者。殿下所以應天之道。猶有所未盡於務實之方歟。以私害公。聖人攸戒。或者。殿下所以欲祛私意。而猶未能純乎天理歟。民生困瘁。而未有惠澤之究。朝端肅淸。而猶多淆雜之弊。讜直之言無聞。則好聞之誠未盡也。蒭蕘之說不進。則來諫之路未廣也。人事之欠缺若此。天心之悅豫何望。丁寧之告警。臣不知爲謀事之應。而三日之修。能致祥桑之自枯。一言之善。果見熒惑之自移。則此豈非應天以實。弭災爲祥之一機會也耶。固不在於我聖下。誠心轉移之間。伏願殿下懋哉。臣伏覩昨下備忘。十行懇惻。因有減膳之命。責躬之敎。求助之意。藹然於辭旨之間。臣奉讀未半。不覺感淚之被面。而仰揣我聖上警惕修省之至意也。如臣矇愚。不足以對揚萬一。而敢以目前之憂慨者仰陳之。噫嘻。痛矣。龜柱貫盈之罪有五焉。播善內言之罪也。爭抗儲君之罪也。貽累聖德之罪也。語犯莫重之罪也。暗逞私憾之罪也。有一於此。莫或免肆市之典。而渠又與厚賊。結爲死生之交。乘機抵隙。無所不至。則龜柱。便是一厚賊也。厚賊。旣伏邦憲。則豈可使龜柱。負此通天之惡。而一日偃息於覆載之間乎。龜柱匈校陰鷙之性。殿下亦有所俯燭無餘。而若使龜柱得志。則其匈國害家。必將有倍於鳳漢矣。臣伏聞日前所下三司批答。其所靳允。固知我殿下不欲貽慼之聖意。而竊有萬萬訝惑者。王法以私恩而屈爲敎。此豈非殿下一大失言者乎。夫法者。非殿下之法也。乃先王之法。天下之平也。殿下雖欲屈伸其法。烏可得乎。殿下新服之初。四方之顆望。何如。萬姓之仰戴。何如。而顯加私恩二字。屈法於龜柱。其於四方萬姓。觀聽之惑。何哉。噫。私之爲害。小而壞錯施措。大而蔑絶義理。自古人辟。以其一私字。未嘗有不亡其國者。惟殿下獨不念及於此乎。臣謂伊日批旨。亟命收還。快從兩司所請。俾國法無屈。而王章得伸焉。鳳漢罔赦之罪。國人之所憤者。聲討之擧。其宜正大。而前校理金觀柱。嚆矢於龜柱。指使於龜柱。同時投疏而爛熳和應。情態難掩。與龜柱而一而二。二而一。則不可置而不論。臣謂金觀柱。改正三司之望。因施屛裔之典。可也。前兵使安宗奎。賦性陰巧。行也匈悖。先正文集。出鋪馬廚。其所侮辱。罔有紀極。一世之駭憤。固已久矣。且夫奴隷於厚賊。卵育於泰淵。及其黨與鋤治之日。改頭換面。到處丐生。以至今日。而臺閣之地。尙無彈正之論。臣竊慨惜也。臣謂前兵使安宗奎。亟施流配之典。宜矣。京畿水使申大顯。本以善事發身。利之所在。無所不爲。出沒於厚賊泰淵之間。而朝政時論。無不參涉。方當鋤除徒黨之日。尙爲漏綱之魚。如此奸猾附賊之類。豈可使偃處於重閫之任哉。臣謂京畿水使申大顯。邊遠定配。斷不可已也。仍伏念。臣素抱風痺之疾。輒當節換之時。一倍添劇。向以口眼之歪斜。手脚之不仁。諸症竝苦。數朔危篤。針藥交下。百般調治。形脫神匱。莫保朝夕矣。近得生路而或觸風寒。則每有所加。猶尙顚仆床笫。蠢動不得。以此病情。末由供職之狀。人或盡知。新除有命。宜卽𨃃趨謝。而痰眩又㞃。寒熱俱作。依舊昏倒。無望轉運。略暴危懇。疾聲哀籲。伏乞聖慈。俯察臣病重實狀。亟削臣所帶職名。以卒天地生成之澤。不勝萬幸。答曰。省疏具悉。首陳衮關。當留意。金龜柱事。已論臺啓。金觀柱事。予非不諒矣。安宗奎申大顯之事。向者旣有傳敎。殊甚未安。
정조 0년
副司直徐命善疏曰。伏以。惠慶宮違和之節。遄臻康復。此誠聖孝攸感。凡在臣隣。孰不歡忭。況臣忝居嘗藥之列。尤切獻賀之忱。迺者加資之命。忽下於意想之外。自顧罔功。何爲而得此誤恩也。夫直宿之餘。必有賞典。爲其勞勩之可紀也。若臣則旬日在院。乃是職分之當然。朝夕問候。不過起居之常禮。徒以備員之故。叨此進秩之榮。恩賞反歸於濫授。私心何安於冒玷。噫。臣之無似。偏蒙不世之洪造。官銜不離於要膴。資秩驟躋於崇顯。雨露之澤。獨侈臣身。涓埃之效。莫裨晠治。每誦古人恩太深報太蔑之言。未嘗不怵然却顧。今又一歲兩資。冥升不已。竊恐滿盈招災。負乘致寇。則臣固不足恤。所可惜者。聖上嚬笑之節。不少難愼於新化之初也。伏乞聖明。念爵賞之不宜輕加。察臣辭之非出例讓。亟命收還臣新授資級。俾公器重而私分安。不勝大願。臣無任屛營祈懇之至。答曰。省疏具悉。今者賞典。寔遵彝典。卿其勿辭行公。
정조 0년
行判敦寧府事安允行疏曰。伏以。聖孝格天。百靈保佑。惠慶宮欠寧之候。遄復常節。庭候纔停。院直隨撤。區區懽忭。曷有其極。仍伏念。臣老病㱡㱡之中。忽伏奉敦府除旨。驚惶感激。宜伸叨謝之忱。而第臣屬籍已遠。制限纔踰。揆以格例。勢難冒膺。玆入文字。仰瀆崇嚴。乞令選部照例遞改。以存公格焉。臣無任屛營祈懇之至。答曰。省疏具悉。疏事下該曹稟處。
정조 0년
丙申九月二十日。記事官姜彙鈺。義禁府罪人崔朝岳。十條罪目之遲晩。罔非難赦。俱係一律。結案取招。何如。啓目。傳曰。旣有下敎之意。昧爽以後。斷不饒貸爲定。崔朝岳段。可謂死有餘罪。渠之蒙彼國恩。至於閫任。不思報效之道。恣意貪黷。任欲剝割。三尺之法。不施於東岳朝岳而何哉。雖然斷死卽法也。而前此同罪之人。旣貸一律。法不可低仰。姑爲參酌減死。以次律杖配爲良如敎。
정조 0년
義禁府。以東萊前府使金悌行。儲置與倭供米之恣意許貸欠縮。守城倉米之擅自那移取用罪捧供。而所供如此。上裁。何如。啓目。傳曰。紀綱名義。莫不以廉恥爲本。此不畢說。本事除良。嶺伯。萊伯。俱非欺朝廷而後廉恥之人。則其所査報與査啓之際。決不以疑信間事登聞兺不喩。果如所供。設有不犯手之事良置。在渠道理。如有一分嚴畏訟愆之心。則非但不敢粧撰納招。亦不敢噴薄說去是去等。況旀渠之所犯。明若觀火。昭不可掩是則尤何敢若是無嚴是旀。前此贓汚之吏。雖按道之臣是良置。加刑現招。斷不饒貸者。以其重國法而重民生也。更良嚴問。待指的納供。啓聞爲良如敎。
정조 0년
丙申九月二十日巳時。上御武德門內。都承旨同副承旨同爲入侍時。都承旨洪國榮。同副承旨李鎭衡。假注書柳孟養。記注官金鳳顯。記事宮卜台鎭。以次進伏訖。上曰。提調徐命善陞資。口傳下批。出傳敎上曰。未下直閫帥。守令。皆令今日辭朝。仍令入侍。出傳敎上曰。殿座處所。午鼓不爲待令。卽前所未有之事。當該官員。令攸司科治。出傳敎命入湯劑。醫官慶絢。奉湯劑進前。上進御。命退去。諸臣以次出。
정조 0년
丙申九月二十日酉時。上御尊賢閣。守令入侍時。同副承旨李鎭衡。假注書徐龍輔。記注官金鳳顯。記事官卜台鎭。慶尙右兵使趙圭鎭。黃海水使金海柱。務安縣監嚴思晩。龍岡縣令沈基泰。鏡城判官尹長烈。以次進伏訖。圭鎭進前。命奏履歷。上曰。邊閫重地。下去懋哉。海柱進前。命奏履歷。上曰。聞素有聲績云。下去懋哉。思晩進前。上曰。出自侍從。想必恢恢。下去懋哉。基泰進前。上曰。出自侍從。下去懋哉。俾免艱虞。長烈進前。上曰。出自侍從。下去懋哉。來頭聲績。自有可聞之道矣。上曰。宣諭自政院爲之。命退。諸臣以次退出。
정조 0년
丙申九月二十日戌時。上御興政堂。金吾堂上入侍時。判義禁李重祜。同義禁吳載純。左承旨鄭民始。假注書徐龍輔。記注官金鳳顯。記事官卜台鎭。以次進伏訖。命禁堂進前。上曰。朔試射時帶軍銜在外人。皆探聞乎。重祜曰。聞或在其先壟下。或在其農莊矣。上曰。依例禁推。出榻敎命民始讀金悌行金若行供辭訖。命書判付。重祜曰。卽接安東縣監金尙默牒報。則大逆不道罪人道顯子。亡命罪人應寅。自盈德縣捉得。移囚本縣云矣。取考律文。則本犯應死者。在逃被捉後。依常律。乙亥謄錄則緣坐處絞。罪人在逃者。捉得後。因傳敎。本罪加一等處斬矣。今番則何以擧行乎。上曰。依律文處之。可也。出擧條命退。諸臣以次退出。
정조 0년
都承旨洪國榮藥院直。左承旨鄭民始坐。右承旨金鍾秀坐。左副承旨兪彦鎬式暇。右副承旨徐有防坐直。同副承旨李鎭衡坐直。注書二員未差。假注書柳孟養藥院直徐龍輔仕直。事變假注書宋俊載仕。
정조 0년
李鎭衡啓曰。合辭方張之時。憲府無進參之員。除在外外。大司憲徐有隣。掌令具修溫朴在源。竝卽牌招。何如。傳曰。允。
정조 0년
傳于徐有防曰。輪對官入侍。
정조 0년
傳于李鎭衡曰。領下批而寶下之際。易致差晩。判義禁爲先出去。崔朝岳。開坐後入來承批。
정조 0년
傳于鄭民始曰。全羅右水使李鼎炳。入侍。當下敎爲先削職。發遣宣傳官禁府都事。奪符拿來。而近來拿來稽緩。今若遲滯。當以紀律從事。以此申飭。其代今日政差出。
정조 0년
傳于李鎭衡曰。全羅右水使。卽令辭朝。
정조 0년
傳于金鍾秀曰。兵房承旨持全羅右水使習操狀啓。率出使宣傳官。入侍。
정조 0년
李鎭衡答曰。今二十五日陳賀時。頒敎文當爲製進。弘文提學李宜哲。待開門牌招。使之製進。何如。傳曰。允。
정조 0년
以掌令具修溫朴在源牌不進罷職傳旨。傳于李鎭衡曰。只推。
정조 0년
以兵曹參議金履素牌不進罷職傳旨。傳于李鎭衡曰。只推。更爲牌招
정조 0년
兵曹口傳政事。李敬懋爲京畿水使。
정조 0년
以副校理吳大益牌不進罷職傳旨。又傳于曰。只推。
정조 0년
李鎭衡啓曰。右邊捕盜大將李敬懋。移拜喬洞水使矣。所授命召及大將牌傳令牌來納。今方修整密匣以入。而捕盜大將之任。不可一刻無摠察之人。在外如此之時。有他邊大將兼察之例。何以爲之。敢稟。傳曰。允。
정조 0년
徐有防啓曰。右邊捕將。以左邊捕將張志恒兼察事。命下矣。左邊捕盜大將張志恒。卽爲牌招。以爲聽傳敎之地。何如。傳曰。允。
정조 0년
兵曹口傳政事。李柱國爲右邊捕盜大將。
정조 0년
李鎭衡。以兵曹言啓曰。專經講不通人。各於本司入直。能讀後草記事。命下矣。卽接都摠府。訓鍊院兼兼廳部將廳守門將廳牒報。則都摠府都事李潤章柳孝源。訓鍊院副正申大幁。主簿李長煜崔秉敎。武臣兼宣傳官趙升鉉朴明煥梁成龜李義彬。部將鄭義福。守門將朴瀅李長益等。今已能讀云矣。敢啓。傳曰。知道。
정조 0년
有政。吏批。判書李重祜進。參判徐浩修病。參議未差。同副承旨李鎭衡進。沈重奎爲獻納。李昌壽爲判敦寧。吳大益爲副校理。尹弘烈爲刑曹參議。安以權爲禮曹正郞。尹行修爲兵曹正郞。申光憲爲禁府都事。徐命善爲氷庫提調。李宜哲爲造紙提調。
정조 0년
兵批啓曰。判中樞一窠。今方有闕。依例從座目。輔國知事沈瑴。陞付之意。敢啓。傳曰。知道。
정조 0년
兵批。行判書洪樂性進。參判鄭昌聖病。參議金普淳入直進。參知李義翊病。同副承旨李鎭衡進。李光奭李衡直爲武兼。閔惠洙爲全羅右水使。申載文爲尙州營將。李漢明爲蒜山府使。判府事單沈瑴金命埏爲同知。知事安允行。副護軍閔永喆。副司直李魯述。
정조 0년
李鎭衡。以義禁府言啓曰。時囚罪人李邦榮李濟萬等。杖一百收贖。告身盡行追奪。流三千里定配事。照律公事判付內。功減一等啓下矣。李邦榮流三千里減一等。慶尙道尙州牧洛原驛。徒三年定配。李濟萬流三千里減一等。全羅道全州府參禮驛。徒三年定配。而各杖一百收贖。告身盡行追奪。以議啓內辭意。具罪目。依例發遣府書吏羅將。押送于各其配所。何如。傳曰。允。
정조 0년
又以義禁府言啓曰。大逆不道罪人道顯子亡命罪人應寅依律文處之事。擧條啓下矣。亡命罪人應寅。今方捉囚於安東縣云。依律文緣坐處絞。而發遣府都事與地方官。眼同擧行之意。敢啓。傳曰。允。又以義禁府言啓曰。時囚罪人崔朝岳議處公事判付內。姑爲參酌減死。以次律杖配事。啓下矣。罪人崔朝岳。參酌減死。以次律。告身盡行追奪。決杖一百後。全羅道康津縣。流三千里定配。而以判付內辭意。具罪目。依例發遣府書吏。押送配所。何如。傳曰。允。
정조 0년
又以義禁府言啓曰。時囚罪人崔朝岳。決杖一百後。發配之意。敢啓。傳曰。知道。
정조 0년
又以義禁府言啓曰。副司果李義駿韓晩裕金斗象等禁推事。傳旨啓下矣。李義駿金斗象等時在京畿廣州地。韓晩裕時在砥平地云。依例發遣府羅將。竝拿來。何如。傳曰。允。
정조 0년
司諫金樂洙啓曰。臣才識淺短。見聞陋。忝叨從班。殆近卄載。而言責重任。一未嘗承膺者。自知人器之不稱。而不敢爲冒當之計也。春間亞憲之特除。徒感聖恩之隆摯。隨行逐隊。三朔尸素。自底大戾。竟速嚴譴。至今追思。冞增悚蹙。迺者病伏垂死之中。忽伏承薇垣除旨。臣誠且惶且感。莫省攸措也。固當竭蹶趨承。而拘馬賤疾。適當苦㞃。蠢動不得。敢以沐浴之義。略貢區區之見。至於前校理金觀柱事。以予非不諒爲敎。臣豈不仰揣聖意。而夫觀柱昵附於龜柱。承風於龜柱。爛熳和同。情節難掩。則今此齊聲討罪之日。豈可使觀柱。自同謀故。而偃處輦轂之下哉。安宗奎申大顯則不惟不賜允兪。至下未安之敎。臣惶隕震越。實不知措躬之所也。向者脅從罔治之聖敎。臣實欽仰我殿下寬釋之聖意。至今莊誦。而宗奎大顯。爲厚賊泰淵之所偏嬖。朝政時論。無不參涉。爲賊死黨。則或據重閫。或任亞將。藏匈包惡。人皆隱憂。矧是宗奎。尤極陰狡。先正遺稿。鋪之櫪上。侵侮詆斥。得罪名敎。爲世駭惋。厥惟久矣。臣之所論。一出公憤。而伏承聖批所下。誨責切嚴。此臣言議不能孚格之致。臣何敢一刻晏然於臺次乎。請命遞斥臣職。答曰。勿辭。
정조 0년
校理李在學朴天衡。副校理沈有鎭。修撰鄭宇淳等。伏以。嗚呼。戚里之禍人家國。前後何限。而豈有如近日者哉。惟彼洪鳳漢金龜柱。始以嫌隙而相閧。末乃戕殺以爲心。馴以至於犯分罔上之科。倘非先大王日月之明。有以照燭。則安知國家之保有今日乎。噫。龜柱壬辰之疏。提起不敢道之言。以慼我殿下之心者。已無臣節。而又以自內之語。肆然登諸章奏。不少顧忌者。抑何心腸也。臣等伏承筵敎中何辭以對之敎。不覺心骨俱悚。卽此一疏。固已萬萬難赦之罪。而只以其語關宮闈。有罪非外廷之所敢詳知。故尙不得顯請懲討。今則罪惡旣稔。天日自照。筵敎綸音。次第昭布。而其暗地情狀。畢露無餘矣。始與厚賊竝力綢繆。終使乃叔同惡相濟。至於恐動天聽。幾乎上累聖德。到今追思。尙切懍然。噫嘻。鳳漢之負犯。實是國人之齊憤。則苟欲聲罪。何患無辭。而龜柱之外藉公議。內挾私憾。初以熒惑之說。設計甚祕。繼以叵測之語。遣辭絶悖。若使渠有一分嚴畏之心。則何敢放恣無憚。至此之極乎。顧今兩司之請。實是一國之論。而屢日相持。尙靳兪音。臣等未敢知殿下。以龜柱之罪。謂可止於島配。亦可貸以私恩也耶。伏願聖明。快揮乾斷。使國法行而公議伸焉。至於金漢耆辛卯二月之事。雖出於其姪之所慫慂。而瞰儲君不隨駕之時。逞平日必欲報之怨。敢售眩聰之計。不顧貽累之慮者。亦豈有臣子分義乎。跡其罪辜。實是同情。則其不可以人稟之差間。有所曲恕也。明矣。門黜之罰。決不足以勘其罪。亟施竄配之典。亦不可已也。臣等不勝憂憤之忱。敢此齊籲。惟殿下垂察焉。取進止。答曰。省箚具悉。金龜柱金漢耆處分。予意有在。爾等休請焉。
정조 0년
丙申九月二十一日。記事官姜彙鈺。義禁府啓目。罪人金悌行。一一直招。議處。何如。傳曰。依允。
정조 0년
義禁府以前宣傳官金益彬便服攔入關門罪。一一遲晩。議處。何如。啓目。禁府宣傳官金益彬議處草記。傳曰。觀此所供。矣兄自七月至于日前。攔入日。不替番之說。自歸誣罔兺不喩。守門將番。卽是落點番。則幺縻武弁。若有畏朝廷之心。則焉敢以落點番次。誣罔說去。至於更招之境乎。攔入之罪。於渠猶是緦功之察是置。雖然旣已遲晩。議處爲良如敎。